romans – Iets om te lees
Lees meer by http://marilecloete.wordpress.com/2011/02/12/the-horse-whisperer-nicholas-evans/
Author Alta CloetePosted on Februarie 12, 2011 Categories Flieks, Liefdesromans (romantic novel), Nicholas EvansTags lees, romansLeave a comment on The horse whisperer – Nicholas Evans
Sanctuary – Nora Roberts
Sanctuary is ‘n heelwat ouer boek wat besonder baie herinner aan haar nuutste, The search. Die storie speel ook af op ‘n idilliese eiland daar iewers naby Florida en ‘n baie creepy stalker is ook daar bedrywig. Dis baie interessant om te sien hoeveel sy die tema in die nuutste boek uitgebrei het. Maar ek hou meer van die ouer boek – waarskynlik omdat die karakters nog ‘n ietsie meer romanties voorgestel word, hoewel hul geensins volmaak is nie. In haar nuutste boeke wil-wil die helde soms aan abusive begin grens, die heldinne is regtig soms so hardekwas dat ‘n mens moeilik kan glo hulle kan so vroulik en sexy tussen die lakens wees!
Die skrywer doen groot moeite om in die obsessiewe moordenaar se kop te klim en sy optrede te motiveer. Hier word dit veral gedoen met fotografie as die tema van sy vaardigheid, sy liefde en sy obsessie daarmee om die volmaakte oomblik op film vas te lê.
Die hoofkarakters word so duidelik geteken dat ‘n mens werklik met hulle kan identifiseer. Sy is ‘n sterk vrou wat haarself te ver gedryf het en gedwing word om skuiling te gaan soek by die enigste veilige hawe wat vir haar oor is – haar disfunksionele familie. Ongelukkig is die sanctuary toe nie so veilig nie … Hy kom terug na die eiland om te probeer verstaan – en te besluit of hy sy verskriklike geheim moet uitlaat. En natuurlik ontmoet hulle twee daar, soos toe hulle kinders was. En stry steeds oor wie nou eintlik destyds vir wie in die rivier gestamp het …
Daar is eintlik drie liefdesverhale inmekaar gestrengel. Aldrie is baie geloofwaardig en al die karakters word pragtig en oortuigend geteken. Maar ai, die seks raak nogal oorweldigend as die leser by drie paartjies se kaperjolle moet probeer byhou!
Die fotografie tema word deurgaans uitstekend gebruik en die besonderhede het nie vir my te veel geword, soos soms in haar boeke gebeur nie.
Die roerendste van die storie was egter vir my die pad van die gesin na herstel. Die rusies, die stadige bewus word van die band wat hulle in werklikheid bind, die sukkelende kommunikasie, die humor, die gedeelde herinneringe, en eindelik die punt waar broer en suster, pa en kind, vir mekaar kan sê: Ek is lief vir jou.
As jy van Roberts se boeke hou – laat waai! Jy sal nie teleurgesteld wees nie.
Author Alta CloetePosted on Februarie 8, 2011 Categories Nora Roberts, Romantiese spanningsromans (romantic suspense), Spanning, SpanningsromansTags lees, romansLeave a comment on Sanctuary – Nora Roberts
Heildronk op ‘n gypsyromp – Nadia de Kock
Vir ‘n paar gedagtes oor hierdie plesierige happie chick-lit, kyk by http://marilecloete.wordpress.com/2011/02/01/heildronk-op-n-gypsyromp-nadia-de-kock/
Ook die regte leesstof as jy dalk wil leer Margarita’s maak … 🙂
Author Alta CloetePosted on Februarie 1, 2011 Februarie 1, 2011 Categories Chick-lit, Feel Good StorieTags Afrikaans, boeke, lees, romansLeave a comment on Heildronk op ‘n gypsyromp – Nadia de Kock
Lees hier oor die nuutste van die koningin van romantiese fiksie – http://marilecloete.wordpress.com/2011/01/25/nora-roberts-the-search/
Author Alta CloetePosted on Januarie 25, 2011 Januarie 25, 2011 Categories Liefdesromans (romantic novel), Misdaad, Nora Roberts, Romantiese spanningsromans (romantic suspense), SpanningsromansTags lees, romansLeave a comment on The search – Nora Roberts
Santa Gamka – Eben Venter
Ek het hierdie boek bloot uitgeneem omdat hy toevallig oop en bloot op die biblioteektrollie gelê het toe ek daar verbykom. Toevallig? Eerder beskikking!
Ek kon nog nooit vat kry aan Eben se werk nie. LW. Ek sê nie sy boeke is swak nie – ek sê ek kon hul nog nie baasraak nie. Ek het nog altyd gedink hy is ‘n ongelooflike skrywer. En nou wéét ek dit.
Lucky Marais is losweg die mees unieke karakter wie se storie ek vanjaar gelees het. En ook dié een wat die diepste in my hart gekruip het. Nee, hy is nie soos enigiemand wat ek al ontmoet het nie. Ja, hy staan baie ver van my beskermde wit middelklaslewetjie af. Maar Eben Venter maak hom absoluut lewend deur sy taal en deur wat hy doen én nie doen nie. ‘n Mens leer vir Lucky verstaan, jy ontwikkel empatie met hom, jy voel vir hom.
Ek dink dis een van ‘n skrywer se heel grootste uitdagings: Om binne-in ‘n karakter wat ligjare van jouself verwyder is, te klim en hom ‘n eie stem te gee. En dis wat Venter hier reggekry het.
Ek gaan hiermee volstaan. (Vir ‘n indringende resensie, kyk gerus by die skakel hieronder. Vir ‘n lekker onderhoud waarin Venter heelwat verklaar oor die boek, kyk by die ander skakel.) As jy kru taal (absoluut funksioneel in die boek volgens my mening) kan hanteer en jou nie doodskrik vir enigiets seksueel (altyd in baie goeie smaak aangebied in die boek volgens my mening) nie, sal jy Lucky se storie geniet. En o ja, dit gaan ook effens sukkel as die leser ‘n geswore rassis is …
Lees gerus hierdie resensie op Litnet ook – kennelik deur ‘n kenner geskryf: http://www.litnet.co.za/cgi-bin/giga.cgi?cmd=cause_dir_news_item&cause_id=1270&news_id=78372&cat_id=558
En hierdie onderhoud: http://www.litnet.co.za/cgi-bin/giga.cgi?cmd=cause_dir_news_item&cause_id=1270&news_id=85113&cat_id=178
Author Alta CloetePosted on Januarie 8, 2011 Januarie 8, 2011 Categories Eben Venter, LetterkundeTags Afrikaans, boeke, Eben Venter, lees, romansLeave a comment on Santa Gamka – Eben Venter
Chanette Paul – Meetsnoer
Hieronder is ‘n bespreking deur Arien Lubbe. Ek het haar toestemming om dit hier te plaas en hopelik word sy volgende jaar ook ‘n lid van die blog. MC
Net soos die ander Gys-boeke, het Meetsnoer ‘n boeiende begin gehad. Jy wou verder lees. My eerste dagte toe ek wel agterkom waaroor die boek gaan, was dat Chanette baie guts het om so ‘n onderwerp te kies. Ons leef in ‘n wereld waar alles polities korrek moet wees en almal is oorsensitief oor sekere dinge, waarvan geloof een is.
Chanette het dit reggekry om kerk van kult te onderskei. Ek is self ‘n ernstige kerkmens en nooit het ek gevoel Chanette trap op tone nie. Geen geloof is afgekraak nie en daar was niks lasterliks in die boek nie. Inteendeel, dit het juis uitgelig dat God goed is en dat ‘n jy nie jou menslikheid en waardigheid moet prysgee vir geloof nie.
Wat my die meeste getref het van Meetsnoer, is die onmiddellike aantrekkingskrag tussen Raine en Flint. In die vorige boeke was die aantrekkingskrag tussen held en heldin nie so duidelik daar nie. As leser kon jy nie heeltyd vir Flint en sy motiewe vertrou nie, maar jy wou graag. Jy wou he dat Flint en Raine mekaar moet vind en die liefdestoneel tussen hulle het my asem weggeslaan en my tone laat krul.
Die spanwerk tussen Raine en Flint was uitstekend. Flint was heeltyd beskermend teenoor haar, sonder om haar sterk wil in te perk. Mens kan nie help om te dink dat indien die twee sou trou, hulle huwelik ‘n sukses sal wees nie. Wanneer twee mense so saamwerk, het ‘n huwelik nie ‘n keuse as om te werk nie.
Die spanning tussen die helde en die Meetsnoer gemeente was die hele tyd daar. Ek kon nie wag om te sien wat gaan gebeur nie. Met die gevolg dat ek ‘n hele dag by die werk gelees het om net die boek klaar te kry. Ek kon dit nie meer hou nie.
Ek weet nie wat Chanette anders gedoen het in hierdie boek nie, maar dit is haar beste werk sover. (My opinie) Die storielyn is definitief van toepassing op vandag se tye. Kerk, godsdiens en kultus is hier. Die mens was nog van altyd af behep met godsdiens. Meetsnoer bring die skokkende werklikheid dat daar wel mense is wat ander so manipuleer vir eie gewin, baie duidelik tuis.
Die einde van die boek het heelwat verrassings wat jy definitief nie verwag het in die eerste hoofstuk nie. Ek het Meetsnoer geniet en beveel dit ten sterkste aan vir enige een wat lus is vir ‘n spanningsverhaal. Waarskuwing: Nie aan te beveel vir jou manikuur nie.
Author Alta CloetePosted on November 30, 2010 Januarie 8, 2011 Categories Romantiese spanningsromans (romantic suspense)Tags Afrikaans, boeke, Chanette Paul, lees, Meetsnoer, romans1 Kommentaar op Chanette Paul – Meetsnoer
Create a free website or blog at WordPress.com. Ontwerp: Twenty Sixteen.